CELEX: 32009D0312
Language: sk
Date: 2009-04-02 00:00:00
Title: 2009/312/ES: Rozhodnutie Komisie z  2. apríla 2009 , ktorým sa mení a dopĺňa rozhodnutie 2000/96/ES, pokiaľ ide o siete dohľadu pre prenosné choroby [oznámené pod číslom K(2009) 2351] (Text s významom pre EHP)

3.4.2009   
            
            
               SK
            
            
               Úradný vestník Európskej únie
            
            
               L 91/27
            
         
      ROZHODNUTIE KOMISIE
   
   z 2. apríla 2009,
   ktorým sa mení a dopĺňa rozhodnutie 2000/96/ES, pokiaľ ide o siete dohľadu pre prenosné choroby
   [oznámené pod číslom K(2009) 2351]
   (Text s významom pre EHP)
   (2009/312/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na rozhodnutie Európskeho parlamentu a Rady č. 2119/98/ES z 24. septembra 1998, ktorým sa v Spoločenstve zriaďuje sieť na epidemiologický dohľad a kontrolu prenosných ochorení (1), a najmä na jeho článok 3,
   keďže:
   
               (1)
            
            
               V rozhodnutí Komisie 2000/96/ES z 22. decembra 1999 o prenosných chorobách, ktoré majú byť postupne zahrnuté do siete Spoločenstva na základe rozhodnutia Európskeho parlamentu a Rady č. 2119/98/ES (2), sa stanovuje zoznam prenosných chorôb a špeciálnych zdravotných problémov na epidemiologický dohľad. Hlavným účelom vytvorenia takejto siete pre dohľad a kontrolu na úrovni Spoločenstva bolo zbierať a koordinovať informácie týkajúce sa verejného zdravia z monitorovacích sietí v členských štátoch.
            
         
               (2)
            
            
               Keďže v čase prijímania rozhodnutia 2000/96/ES sieť Spoločenstva nemohla pokrývať všetky prenosné choroby či špeciálne zdravotné problémy vybrané na epidemiologický dohľad, niektoré vyhradené siete dohľadu sa označili za siete, ktoré už mohli byť zavedené.
            
         
               (3)
            
            
               V rozhodnutí Komisie 2003/542/ES zo 17. júla 2003, ktorým sa mení a dopĺňa rozhodnutie 2000/96/ES vzhľadom na činnosť vyhradených sietí dohľadu (3), sa okrem iného špecifikujú prenosné choroby a špeciálne zdravotné problémy, pre ktoré sa vyhradené siete pre dohľad v tom čase zaviedli.
            
         
               (4)
            
            
               V nariadení Európskeho parlamentu a Rady (ES) č. 851/2004 z 21. apríla 2004, ktorým sa zriaďuje Európske Centrum pre prevenciu a kontrolu chorôb (4) (European centre for disease prevention and control, ECDC), sa vyhradené siete pre dohľad definujú ako akákoľvek špecifická sieť pre choroby alebo špeciálne zdravotné problémy vybrané pre epidemiologický dohľad medzi akreditovanými štruktúrami a orgánmi členských štátov.
            
         
               (5)
            
            
               V článku 3 ods. 2 písm. d) nariadenia (ES) č. 851/2004 sa ECDC poveruje, aby koordinovalo európsku sieť útvarov, inštitúcií pôsobiacich v oblastiach v rámci poslania centra, vrátane sietí vznikajúcich z aktivít verejného zdravotníctva podporovaných Komisiou a prevádzkujúcich vyhradené siete pre dohľad.
            
         
               (6)
            
            
               ECDC v súčasnosti monitoruje relatívny význam chorôb a špeciálnych zdravotných problémov a vždy, keď si to epidemiologická situácia vyžaduje, navrhuje zmeny a doplnenia v zozname prenosných chorôb s cieľom ich postupného pokrytia sieťou Spoločenstva; okrem toho sa epidemiologický dohľad ECDC okamžite vzťahuje na všetky nové choroby zahrnuté do rozsahu pôsobnosti rozhodnutia 2000/96/ES.
            
         
               (7)
            
            
               Keďže prevažnú väčšinu chorôb a zdravotných problémov uvedených v prílohe I k rozhodnutiu 2000/96/ES už činnosti ECDC pokrývajú, nie je viac potrebné v uvedenej prílohe pomocou hviezdičiek zvýrazňovať tie siete, ktoré sú už zavedené.
            
         
               (8)
            
            
               Rozhodnutie 2000/96/ES by sa preto malo zodpovedajúcim spôsobom zmeniť a doplniť.
            
         
               (9)
            
            
               Opatrenia ustanovené v tomto rozhodnutí sú v súlade so stanoviskom výboru zriadeného podľa článku 7 rozhodnutia č. 2119/98/ES,
            
         PRIJALA TOTO ROZHODNUTIE:
   Článok 1
   Rozhodnutie 2000/96/ES sa mení a dopĺňa takto:
   
               1.
            
            
               V článku 4 ods. 2 sa prvý pododsek vypúšťa.
            
         
               2.
            
            
               Príloha I sa mení a dopĺňa tak, ako je stanovené v prílohe k tomuto rozhodnutiu.
            
         Článok 2
   Toto rozhodnutie je určené členským štátom.
   
      V Bruseli 2. apríla 2009
      
         
            Za Komisiu
         
         Androulla VASSILIOU
         
         
            členka Komisie
         
      
   
   
      (1)  Ú. v. ES L 268, 3.10.1998, s. 1.
   
      (2)  Ú. v. ES L 28, 3.2.2000, s. 50.
   
      (3)  Ú. v. EÚ L 185, 24.7.2003, s. 55.
   
      (4)  Ú. v. EÚ L 142, 30.4.2004, s. 1.
   
      PRÍLOHA
      Príloha I k rozhodnutiu 2000/96/ES sa nahrádza takto:
      
         
            „PRÍLOHA I
            1.   PRENOSNÉ CHOROBY A ŠPECIÁLNE ZDRAVOTNÉ PROBLÉMY, KTORÉ MAJÚ BYŤ POSTUPNE POKRYTÉ SIEŤOU SPOLOČENSTVA PODĽA ČLÁNKU 1
            
            
                        1.1.
                     
                     
                        Pre prenosné choroby a špeciálne zdravotné problémy uvedené v tejto prílohe sa bude vykonávať epidemiologický dohľad v rámci siete Spoločenstva štandardizovaným zbieraním a analyzovaním údajov spôsobom, ktorý bude stanovený pre každú prenosnú chorobu a špecifický zdravotný problém, keď budú vytvorené špecifické siete dohľadu Spoločenstva.
                     
                  2.   CHOROBY
            
            2.1.   Choroby, ktorým sa dá predísť očkovaním
            
            Záškrt
            Infekcie vyvolané haemophilus influenzae sk. B
            Chrípka
            Osýpky
            Zápal príušníc
            Čierny kašeľ
            Detská obrna
            Rubeola
            Pravé kiahne
            Tetanus
            2.2.   Sexuálne prenášané choroby
            
            Chlamýdiové infekcie
            Gonokokové infekcie
            HIV infekcia
            Syfilis
            2.3.   Vírusová hepatitída
            
            Hepatitída A
            Hepatitída B
            Hepatitída C
            2.4.   Choroby prenášané potravinami a vodou a choroby environmentálneho pôvodu
            
            Antrax
            Botulizmus
            Kampylobakterióza
            Kryptosporidióza
            Giardiáza
            Infekcie vyvolané enterohemoragickým E. coli
            
            Leptospiróza
            Listerióza
            Salmonelóza
            Šigelóza (dyzentéria)
            Toxoplazmóza
            Trichinóza
            Yersinióza
            2.5.   Iné choroby
            
            2.5.1.   Choroby prenášané nekonvenčnými pôvodcami
            
            Prenosné spongioformné encefalopatie, variant Creutzfeldt-Jakobovej choroby
            2.5.2.   Choroby prenášané vzduchom
            
            Legionelóza
            Meningokoková infekcia
            Pneumokokové infekcie
            Tuberkulóza
            Závažný akútny respiračný syndróm (SARS)
            2.5.3.   Zoonózy (iné ako uvedené v bode 2.4.)
            
            Brucelóza
            Echinokokóza
            Besnota
            Q-horúčka
            Tularémia
            Vtáčia chrípka u ľudí
            Nákaza západonílskym vírusom
            2.5.4.   Závažné importované choroby
            
            Cholera
            Malária
            Mor
            Vírusové hemoragické horúčky
            3.   ŠPECIÁLNE ZDRAVOTNÉ PROBLÉMY
            
            
                        3.1.
                     
                     
                        Nozokomiálne infekcie
                     
                  
                        3.2.
                     
                     
                        Antimikrobiálna rezistencia“